Video: Eerste besending entstowwe kom in SA aanDie entstof word afgelaai. (Foto: GCIS) Suid-Afrika se eerste besending van die Covid-19-entstof het veilig op die OR Tambo-lughawe in Kempton Park aangekom. Pres. Cyril Ramaphosa en sy adjunk, David Mabuza, het die besending by die lughawe in ontvangs geneem. Die AstraZeneca-entstof is in samewerking met die Oxford-universiteit ontwikkel en deur die Serum-instituut in Indië vervaardig. Pres. Cyril Ramaphosa en die minister van gesondheid, dr. Zweli Mkhize, by die OR Tambo-lughawe. (Foto: GCIS) Die aankoms van die eerste besending entstof in Suid-Afrika is deur Ramaphosa as die grootste en ingewikkeldste logistieke entstofprogram in die land se geskiedenis beskryf. Hy het gesê die doel van die entstofprogram is om kudde-immuniteit teen Covid-19 te bereik. In die eerste fase van die entstofprogram sal die land se 1,2 miljoen gesondheidswerkers ingeënt word. Maroela Media het vroeër berig dr. Zweli Mkhize het verlede week in afwagting van die eerste besending van die Covid-19-entstof gesê dit is ’n enorme prestasie vir Suid-Afrika om sy eerste entstof minder as ’n jaar ná die uitbreek van die pandemie aan te skaf. Suid-Afrika het sedert die uitbreking van die virus in Maart verlede jaar meer as 1 453 000 bevestigde Covid-19-gevalle aangemeld. Die sterftesyfer weens Covid-19 staan tans op 44 164. (Skermgreep: GCIS/Twitter) President @CyrilRamaphosa and Deputy President @DDMabuza are receiving South Africa's first consignment of the #COVID19 vaccine. #WeChooseVaccination #StaySafe https://t.co/CN5Ofv5nlk — Presidency | South Africa ???????? (@PresidencyZA) February 1, 2021